Kymmenen vuotta kestänyt koe-eläintutkimus havaitsi häviävän pienen yhteyden kännykkäsäteilyn ja kasvainten välillä.

Kännyköiden lähettämä radiotaajuinen säteily on herättänyt pelkoa ja keskustelua ihmisten parissa, vaikka tieteellistä todistusaineistoa sen terveyshaitoista on hyvin vähän.

Pelkoa lietsoi Kalifornian osavaltion joulukuussa antama ohjeistus siitä, miten laitesäteilylle altistumista voi vähentää. Amerikkalaisia kehotettiin muun muassa välttämään kännykän pitämistä yöpöydällä tai farkkujen taskussa.

Nyt Yhdysvalloissa on julkistettu toistaiseksi laajimmat kännykkäsäteilyn terveysvaikutusten tutkimukset, uutisoi The New York Times.

Aiheesta tehtiin kaksi kymmenen vuotta kestänyttä tutkimusta yhteensä 3 000 koe-eläimellä. Tutkimukset maksoivat 25 miljoonaa dollaria.

Tutkimustulokset viittaavat siihen, että kännykkäsäteilyyn liittyvä syöpäriski on joko olematon tai pahimmassa tapauksessa äärimmäisen pieni.

Vaikutuksia testattiin altistamalla hiiriä ja rottia laboratorio-oloissa radiotaajuiselle säteilylle yhdeksän tunnin ajan vuorokaudessa yhteensä kahden vuoden ajan. Jyrsijät saivat siis säteilyä paljon enemmän kuin keskimääräinen kännykänkäyttäjä.

Tutkijat eivät löytäneet merkittävää yhteyttä koe-eläinten kasvainten ja radiotaajuisen säteilyn välillä. Vain yhden kasvaintyypin kohdalla nähtiin heikko yhteys: urospuolisten rottien sydämen alueen kasvaimet näyttivät liittyvän heikosti saatuun säteilyannokseen.

Kasvainten riskin havaittiin kasvaneen ainoastaan urosrottien kohdalla. Naarasrotissa tai hiirissä ilmiötä ei havaittu.

Urosrottien kehittämät kasvaimet muistuttavat tutkijoiden mukaan ihmisillä esiintyvää akustikusneurinoomaa, joka on kuulo-tasapainohermon hyvänlaatuinen kasvain. Se on joissakin tutkimuksissa liitetty kännykän liikakäyttöön.

Älypuhelinten lähettämä radiotaajuinen säteily ei nykytietämyksen mukaan voi aiheuttaa vahinkoa ihmiskudokselle. Toisin kuin radioaktiivisten aineiden säteily, radiotaajuinen säteily ei ionisoi atomeita.

Laitesäteily ei siis aiheuta vahinkoa ihmisen dna:lle. Ainoa radiotaajuisen säteilyn tunnettu fyysinen vaikutus ihmiskudokseen on lievä lämpeneminen.

Tästä huolimatta tutkijat havaitsivat uudessa koe-eläintutkimuksessa, että eläinten dna oli vahingoittunut jonkin verran. Syytä tähän ei tunneta, ja tutkijoiden mukaan sen selvittäminen vaatii jatkotutkimuksia.

Koe-eläintutkimukset olivat Yhdysvaltain liittovaltion rahoittamia, ja niiden tuloksiin liittyvät asiakirjat on julkaistu USA:n terveysviraston sivuilla.